ปันผลหุ้นมาตามนัดวันเดียว1.2พันล.
แจกปันผลเป็นหุ้นวันเดียวสะพัด 1,276 ล้านบาท สาลี่ย้ำเพิ่มสภาพคล่องหนุนหุ้นเข้าตานักลงทุน
20 ก.พ. 2556

แจกปันผลเป็นหุ้นวันเดียวสะพัด 1,276 ล้านบาท สาลี่ย้ำเพิ่มสภาพคล่องหนุนหุ้นเข้าตานักลงทุน
นายสมยศ อนันตประยูร ประธานเจ้าหน้าที่ฝ่ายบริหาร บริษัท ดับบลิวเอชเอ คอร์ปอเรชั่น (WHA) เปิดเผยว่า คณะกรรมการบริษัทมีมติอนุมัติให้นำหุ้นจำนวน 102 ล้านหุ้น มาปันผลเป็นหุ้นให้แก่ผู้ถือหุ้นในอัตรา 5 หุ้นเดิมต่อ 1 หุ้นใหม่ เท่ากับ 0.20 บาท และจ่ายเป็นเงินสดอีกหุ้นละ 0.02 บาท 
นายคุณวุฒิ ธรรมพรหมกุล กรรมการผู้จัดการ โฮม โปรดักส์ เซ็นเตอร์ (HMPRO) กล่าวว่า คณะกรรมการอนุมัติให้จ่ายปันผลเป็นหุ้นจำนวน 1,174.61 ล้านหุ้น ในอัตรา 6 ต่อ 1 หรือจ่ายในอัตราหุ้นละ 0.16 บาท คิดเป็นเงิน 1,174.61 ล้านบาท และจ่ายเป็นเงินสดอีกหุ้นละ 0.06 บาท หลังจากปี 2555 บริษัทมีกำไรสุทธิ 2,679.46 ล้านบาท เพิ่มขึ้น 33.63% จากปี 2554
นายสาทิส ตัตวธร กรรมการผู้จัดการ บริษัท สาลี่อุตสาหกรรม (SALEE) กล่าวว่า สาเหตุที่ตัดสินใจจ่ายเป็นหุ้นปันผลสูตร 5 หุ้นเดิมต่อ 1 หุ้น หรือหุ้นละ 0.22 บาท รวม 52.36 ล้านบาท เพราะต้องการเก็บเงินสดไว้ลงทุนในปีนี้ จำนวน 450 ล้านบาท ขยายกำลังการผลิตเพิ่มขึ้น 40-50% 
นอกจากนี้หุ้นปันผลยังช่วยเพิ่มสภาพคล่องในการซื้อขายหุ้น ซึ่งในช่วง 34 ปีที่ผ่านมา ผลประกอบการของบริษัททั้งรายได้และกำไรสุทธิเติบโตเป็นที่สนใจของกองทุนในและต่างประเทศ รวมนักลงทุนเชิงมูลค่า (VI) สนใจติดต่อขอซื้อหุ้น แต่ผู้ถือหุ้นใหญ่ไม่ขายออกมา
สำหรับผลงานในปีนี้คาดว่ารายได้น่าจะอยู่ที่ 1,300 ล้านบาท เติบโต 30% และกำไรสุทธิโดยปกติมักจะโตสูงกว่ารายได้ 
นายชนิตร ชาญชัยณรงค์ ผู้ช่วยผู้จัดการตลาดหลักทรัพย์ฯ กล่าวว่า บจ.หันมาจ่ายหุ้นปันผลมากขึ้น ช่วงตลาดขาขึ้น เป็นผลดีกับบริษัท ผู้ถือหุ้น เนื่องจาก บจ. สามารถเพิ่มเงินสดเพื่อเก็บไว้ขยายกิจการ ขณะที่นักลงทุนได้ประโยชน์จากราคาหุ้น แม้ผลกระทบจากจำนวนหุ้นจะเพิ่มขึ้น แต่ถ้าผลประกอบการเติบโตจะช่วยลดผลกระทบ
“การจ่ายปันผลเป็นหุ้น เป็นเครื่องมือบริหารทำให้ต้นทุนต่ำ ซึ่งบริษัทอยู่นอกตลาดทำไม่ได้” นายชนิตร กล่าว